Siden 2009 er antallet af ældre over 75 steget med en tredjedel på landsplan. Alligevel er antallet af social- og sundhedsmedarbejdere gået ned. I nogle nordjyske kommuner med knap en fjerdedel.

Nye tal fra FOA viser, at mens der bliver flere pasningskrævende ældre i kommunerne, så er der færre SOSU'er til at løfte opgaverne. I nogle nordjyske kommuner er antallet af ældre steget med en tredjedel siden 2009, mens SOSU'erne har fået 10 procent færre kollegaer. Bevæg musen henover din kommune for at se tallene. Du kan også vælge kun at se på de nordjyske tal ved at vælge 'Nordjylland' i den grå menubar på kortet. Antallet af ældre plejetrængende danskere er steget støt de sidste 10 år. Og vil fortsætte med at stige så langt statistikken strækker. På trods af det falder antallet af social- og sundhedsassistenter og -hjælpere i kommunerne. I Nordjylland har Hjørring Kommune oplevet en stigning i antallet af ældre over 75 år på 25 procent siden 2009. I den samme periode er antallet af kommunale social- og sundhedsmedarbejdere faldet med 11 procent. - Uholdbar løsning Det er en helt uholdbar løsning, mener formanden for social og sundhedssektoren i FOA, Torben Klitmøller Hollmann. - Der er mange vigtige elementer, når man skal skabe en tryg og god ældrepleje. Men helt fundamentalt begynder det med mennesker, dygtige ansatte, der har frihed og mulighed for at tilbyde de ældre den hjælp de har krav på og behov for. De her tal er jo hul i hovedet. Det er en opskrift på problemer, når man skærer i antallet af ansatte mens mængden af borgere bare vokser, siger Torben Hollmann. På landsplan er antallet af ældre over 75 år sammenlagt steget med 33 procent mens antallet af kommunale social- og sundhedsmedarbejdere er faldet med seks procent, viser tal fra fra KRL – Kommunernes- og Regionernes Løndatakontor. I Jammerbugt Kommune er antallet af ældre over 75 år steget med over en tredjedel de sidste ti år, mens antallet af social- og sundhedsansatte er faldet med næsten en femtedel. - Det er desværre en landsdækkende tendens, som vi er nødt til at vende, hvis vi vil bevare en værdig ældrepleje, siger Torben Hollmann. Han anerkender, at det kan være svært for kommunerne at tiltrække kvalificeret arbejdskraft i en tid hvor ældreandelen af befolkningen vokser, og hvor mange ansatte i sektoren trækker sig tilbage på grund af alder. - Det understreger, at vi er nødt til at styrke social- og sundhedsuddannelserne og samtidig forbedre forholdene på arbejdspladserne. Vi skal tage fagene op, og vi skal give de sosu-ansatte plads til at bruge deres uddannelser. De skal have frihed at sætte deres faglighed i spil og faktisk gøre det, der har fået dem til at vælge faget til at begynde med: at give den ældre borger støtte og hjælp til at lave en værdig alderdom.